नौवीं के छात्र ने शिक्षिका की हत्या की - Inext Live
⁄ Chennai schoolboy stabs his teacher
नौवीं के छात्र ने शिक्षिका की हत्या की
2012-02-10T14:35:41Z
तमिलनाडु की राजधानी चेन्नई में गुरुवार को नौवीं कक्षा में पढ़नेवाले एक छात्र ने अपनी टीचर की क्लासरूम में चाकू मारकर हत्या कर दी
ख़बरों के मुताबिक़ उमा माहेश्वरी नाम की शिक्षिका ने पढ़ाई में ढिलाई बरतने वाले छात्रों पर कथित रूप से कुछ टिप्पणियां की थीं जिससे नाराज़ होकर छात्र ने उनपर चाकू से हमला कर दिया था.
चेन्नई के सैंट मैरी एंग्लो इंडियन स्कूल में ये घटना तब घटी जब विज्ञान की शिक्षिका 39 वर्षीय उमा माहेश्वरी बच्चों को पढ़ा रही थीं. उमा माहेश्वरी विज्ञान की शिक्षिका होने के साथ-साथ बच्चों को हिंदी भी पढ़ाती थीं.
पुलिस के मुताबिक़ ठीक से पढ़ाई न करने वाले बच्चों के ख़िलाफ़ जब उमा माहेश्वरी ने कथित रूप से कुछ टिप्पणी की तो एक छात्र ने उनके गले और पेट में चाकू मार दिया.
बच्चे को हिरासत में ले लिया गया है. स्कूल के अधिकारियों ने इस घटना को अप्रत्याशित बताया है और कहा है कि 15 वर्षीय पहले से ही योजना बना कर आया था.
समाचार एजेंसी पीटीआई के मुताबिक़ स्कूल के प्रशासक बॉस्को पेरियानयकम ने बताया, ''ये घटना सुबह क़रीब 10.50 बजे हुई जब बच्चे ने शिक्षिका पर किताब में छुपा कर लाए गए चाकू से हमला कर दिया.''
घटना के तुरंत बाद कक्षा के दूसरे छात्रों ने शोर मचा दिया जिसके बाद अभियुक्त छात्र को पकड़ लिया गया. स्कूल प्रशासक के मुताबिक़ मृत शिक्षिका उमा माहेश्वरी के दो बच्चे हैं और इस घटना से पूरा स्कूल सदमे में है.
Tags:Indian City, Uma Maheshwari, School Teacher, School Boy, Surprising News, Weird News,